Title: ระเบียบศาลรัฐธรรมนูญว่าด้วยประโยชน์ตอบแทนอื่นในส่วนที่เกี่ยวกับค่าใช้จ่ายในการเดินทางของประธานศาลรัฐธรรมนูญและตุลาการศาลรัฐธรรมนูญ (ฉบับที่ 2) พ.ศ. 2552

ระเบียบศาลรัฐธรรมนูญ
ว่าด้วยประโยชน์ตอบแทนอื่นในส่วนที่เกี่ยวกับค่าใช้จ่ายในการเดินทาง
ของประธานศาลรัฐธรรมนูญและตุลาการศาลรัฐธรรมนูญ
(ฉบับที่ ๒)
พ.ศ. ๒๕๕๒

โดยที่เป็นการสมควรแก้ไขเพิ่มเติมระเบียบศาลรัฐธรรมนูญ
ว่าด้วยประโยชน์ตอบแทนอื่นในส่วนที่เกี่ยวกับค่าใช้จ่ายในการเดินทางของประธานศาลรัฐธรรมนูญและตุลาการศาลรัฐธรรมนูญเพื่อให้การอนุญาตหรืออนุมัติการเดินทางของประธานศาลรัฐธรรมนูญและตุลาการศาลรัฐธรรมนูญเป็นไปด้วยความเรียบร้อย

อาศัยอำนาจตามความในมาตรา
๕ แห่งพระราชบัญญัติเงินเดือน เงินประจำตำแหน่งและประโยชน์ตอบแทนอื่นของประธานศาลรัฐธรรมนูญ
ตุลาการศาลรัฐธรรมนูญ ประธานกรรมการและกรรมการการเลือกตั้ง
ผู้ตรวจการแผ่นดินของรัฐสภา
ประธานกรรมการและกรรมการป้องกันและปราบปรามการทุจริตแห่งชาติ
และประธานกรรมการและกรรมการตรวจเงินแผ่นดิน พ.ศ. ๒๕๔๑ และมาตรา ๖ แห่งพระราชบัญญัติสำนักงานศาลรัฐธรรมนูญ
พ.ศ. ๒๕๔๒
จึงกำหนดผู้มีอำนาจในการอนุญาตหรืออนุมัติการเดินทางของประธานศาลรัฐธรรมนูญและตุลาการศาลรัฐธรรมนูญไว้
ดังต่อไปนี้

ข้อ ๑  ระเบียบนี้เรียกว่า ระเบียบศาลรัฐธรรมนูญ
ว่าด้วยประโยชน์ตอบแทนอื่นในส่วนที่เกี่ยวกับค่าใช้จ่ายในการเดินทางของประธานศาลรัฐธรรมนูญและตุลาการศาลรัฐธรรมนูญ
(ฉบับที่ ๒) พ.ศ. ๒๕๕๒

ข้อ ๒[๑] 
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ 
ให้เพิ่มความต่อไปนี้เป็นวรรคสองและวรรคสามของข้อ ๔
ของระเบียบศาลรัฐธรรมนูญ ว่าด้วยประโยชน์ตอบแทนอื่นในส่วนที่เกี่ยวกับค่าใช้จ่ายในการเดินทางของประธานศาลรัฐธรรมนูญและตุลาการศาลรัฐธรรมนูญ
พ.ศ. ๒๕๔๒
การเดินทางของประธานศาลรัฐธรรมนูญให้อยู่ในดุลพินิจของประธานศาลรัฐธรรมนูญและรายงานให้คณะตุลาการศาลรัฐธรรมนูญทราบ
การเดินทางในราชอาณาจักรของตุลาการศาลรัฐธรรมนูญ
ให้อยู่ในดุลพินิจของผู้เดินทางแต่ให้รายงานประธานศาลรัฐธรรมนูญเพื่อทราบ
สำหรับการเดินทางไปต่างประเทศของตุลาการศาลรัฐธรรมนูญ
ให้ประธานศาลรัฐธรรมนูญเป็นผู้มีอำนาจในการพิจารณาอนุญาตหรืออนุมัติ

ประกาศ
ณ วันที่ ๓๐ เมษายน พ.ศ. ๒๕๕๒
ชัช  ชลวร
ประธานศาลรัฐธรรมนูญ

ปริยานุช/ผู้จัดทำ
๑ มิถุนายน ๒๕๕๒

พรมนัส/ปรับปรุง
๕ มิถุนายน ๒๕๖๑

[๑]
ราชกิจจานุเบกษา เล่ม ๑๒๖/ตอนที่ ๓๒ ก/หน้า ๒๓/๒๖ พฤษภาคม ๒๕๕๒